1Mpulira eiraka lihango lyemire Rwensinga niligambira abamalaika mushanju liti, «Mugende musheshere ensi epakuli mushanju z'ekiniga kya Ruhanga.» 2Omumalaika owa mbere agenda asheshera ensi epakuliye. Abantu abashangirwe baina akabonero k'ekikaaka bakafukamira n'ekishushani kyakyo bakwatwa ebironda ebibi ebilikushenya. 3Omumalaika wa kabili ashesha epakuliye omu nyanja. Enyanja eshusha obwamba bw'omufu, na buli kimoi ekyabaire kili omwo nikirora kifa. 4Omumalaika wa kashatu ashesha epakuliye omu miiga n'omu nchuro z'amaizi, bihinduka bwamba. 5Mpulira omumalaika w'amaizi nagamba ati, «Iwe omu kuramura emishango oba mugorogoki, iwe Omutakatifu Nyakusinga ayakasingire. 6Abantu bakaita abegesibwa n'abarangi, mbwenu iwe obahaire obwamba bwabo kubunywa. Babunywe!» 7Mpulira na alutare yataka eti, «Nikwo, Mukama Ruhanga Rushoborabyona, oramuza emishango amazima n'obuhikiilire!» 8Omumalaika wa kanai ashesha epakuliye aha izoba. Eizoba lijuburwa kubabuza abantu omushana gwalyo. 9Omushana ogulikwokya babubabu gubabuura abantu, abantu bakeena Ruhanga kuba akaba aina obushobora aha bibundo ebi, tibayechulize anga kumuha kitinwa. 10Omumalaika wa kataanu ashesha epakuliye aha nketo y'ekikaaka. Obukama bw'ekikaaka bubambwa omwilima; abantu bayeruma endimi nibagangwa; 11obushasi bwabo n'ebironda bibarogosa ahali Ruhanga, tibayechulize bikorwa byabo. 12Omumalaika wa mukaaga ashesha epakuliye omu Mwiga gwa Efurati, amaizi gayo goma, kutekatekera abakama b'oburugaizoba omuhanda. 13Mbona emyoyo eshatu ehagaire elikushusha ebikere, neruga omu kanwa k'ekinyamugenge, n'omu kanwa k'omurangi, w'ebishuba. 14Yonene egi myoyo y'amasitani agakora amahano. Emyoyo egi yonshatu k'eturuka egya omu bakama batwara ensi yona kubahuruza hamoi kurashana endeshana aha kiro kihango kya Ruhanga Rushoborabyona. 15(«Iyo, ninyija nk'omushuma! Muberwa atanagiire, akwete ebijwarobye ataija akagenda atajwete akazoka ali bushai!») 16Abakama abo bakabahuruliza mbali halikwetwa Arimagedoni omu Ruyahudi. 17Omumalaika wa mushanju ebakuliye agishesha omu, rwerwerwe n'eiraka lihango liruga Rwensinga, aha nketo, niligamba liti, «Kyahwa!» 18Habaho endabyo, eiguru lihinda, enkuba zisharuka, n'omusisi gw'amani ogwabaire gutakabonekaga kwema abantu baizire omu nsi, gukaba guli gw'amani muno. 19Ekigo kikuru kibeganukamu ebichweka bishatu, omu mahanga ebigo bikambuka, kandi Ruhanga yaijuka ekigo kihango kya Babiloni, yakinyoisa ekikompe ky'ekinigakye ekibi muno, Babiloni yakinywa yakyomesa. 20Buli kizinga kyasingirwa muhanda, n'amabanga tigazokire. 21Orubare rwaizirana n'ebibare, buli kibare ky'ekilo 50, biruga omw'iguru bitera abantu, abantu balemwa barogota ahali Ruhanga aha rw'enshonga y'ekibundo ky'orubare, ekibundo ekyo kikatinisa muno.
Copyright
Learn More
lug_Latn zho_Hant eng_Latn